**Către: Universitatea Națională de Știință și Tehnologie Politehnica București**

**În atenția domnului Mihnea Costoiu, Rector**

**Stimate domnule Rector,**

Vă aducem în atenție lansarea *Programului de Internship în cadrul Autorității de Supraveghere Financiară (A.S.F.),* ce oferă tinerilor oportunitatea tranziției de la sistemul de educație către piața muncii, prin dezvoltarea abilităților profesionale, dobândirea de abilități practice, precum și familiarizarea acestora cu specificul activității autorității. Programul de internship al Autorității de Supraveghere Financiară se va desfășura în perioada:

***15 martie - 14 septembrie 2025 și va include un număr de 25 locuri disponibile[[1]](#footnote-1);***

***durata programului este de 6 luni consecutive, iar durata maximă alocată este de 480 de ore/intern.***

Programulurmărește identificarea tinerilor cu potențial, care au abilitățile și atitudinea potrivite pentru a adera la valorile organizaționale ale A.S.F., având și scopul de a recruta, din rândul internilor, candidați care corespund necesităților de personal ale A.S.F..

Pe perioada programului de internship, **internii vor beneficia de o indemnizație brută lunară egală cu salariul de bază minim brut pe țară garantat în plată în vigoare la momentul derulării programului de internship, stabilită proporțional pentru un număr de 80 de ore pe lună, 480 ore/program.** (Începând cu data de 1 ianuarie 2025, valoarea preconizata a salariului minim brut pe țară va fi de 4.050 lei pentru un număr de 120 de ore/ lună, 720 ore/program).

**Criterii de selecție:**

* să urmeze la momentul înscrierii un program de master;
* să aibă cetățenia română, cetățenia altor state membre ale Uniunii Europene sau a statelor aparținând Spațiului Economic European, domiciliul sau rezidența în România și capacitate deplină de exercițiu;
* să cunoască limba română, scris și vorbit, la un nivel adecvat îndeplinirii responsabilităților internului;
* să fi obținut media de absolvire a examenului de licență și media de promovare a anilor de studiu anteriori minimum 8,50 (în cazul masteranzilor din anul I se va lua în considerare numai media examenului de licență, minimum 8,50);
* să prezinte o lucrare denumită „Eseu” care să demonstreze calități analitice, gândire creativă, precum și potențialul candidatului de a se dezvolta, pentru o temă la alegere cu privire la unul dintre următoarele subiecte: *un produs/instrument financiar, activitatea unei entități financiare/cum funcționează o entitate financiara (se alege o categorie de entitate financiara) sau o operațiune/strategie financiara*.

**Procedura de preselecție**

* Pe baza criteriilor comunicate, instituția de învățământ superior participantă la programul de internship organizează o preselecție a candidaților și, ulterior, transmite către A.S.F. lista candidaților care îndeplinesc criteriile solicitate.
* Candidații interesați vor trimite către adresa de email razvan.dobrescu@upb.ro următoarele documente:
	1. eseu cu tema aleasă -- *un produs/instrument financiar, activitatea unei entități financiare/cum funcționează o entitate financiara (se alege o categorie de entitate financiara) sau o operațiune/strategie financiară*
	2. scrisoare de intenție
	3. dovada că media de absolvire a examenului de licență și media de promovare a anilor de studiu anteriori minimum 8,50 (în cazul masteranzilor din anul I se va lua în considerare numai media examenului de licență, minimum 8,50)
* Rezultatul concursului de preselecție va fi comunicat în perioada 19-20 ianuarie 2025 prin email și pe site-ul <https://faima.upb.ro/informatii.php>
* **Candidații preselectați,** de către instituția de învățământ superior **interesați să participe la program,** transmit pe adresa de email internship@asfromania.ro următoarele documente:
1. formularul de înscriere, semnat, publicat pe site-ul A.S.F., la secțiunea *Internship,*
2. eseul cu tema aleasă, semnat;
3. scrisoare de intenție, semnată;
4. CV **-** ul în format Europass, redactat în limba română, semnat pe toate paginile;
5. copia cărții de identitate, semnată pentru conformitate cu originalul;
6. copia adeverinței care atestă calitatea de masterand, semnată pentru conformitate cu originalul;
7. informarea cu privire la prelucrarea datelor cu caracter personal în cadrul procesului de selecție pentru programul de internship, semnată de către candidat (publicată pe site-ul A.S.F., la secțiunea *Internship),*
8. copia certificatului de cazier judiciar, semnată pentru conformitate cu originalul;
9. copia documentului eliberat de către instituția de învățământ din care să reiasă media de finalizare a anilor de studiu, semnată pentru conformitate cu originalul (doar în cazul masteranzilor care au finalizat cel puțin un an de studiu).

|  |
| --- |
| * *Toate documentele necesare înscrierii se scanează individual, se salvează în format .pdf. și se atașează în conținutul aceluiași e-mail.*
* *Documentele necesare înscrierii, lipsă/incomplete sau care nu respectă cerințele stabilite de către A.S.F,, sunt respinse.*
 |

**Procedura de selecție**

* Selecția participanților la programul de internship se face de către o ***Comisie de Selecție.***
* Membrii comisiei de selecție **vor nota eseul** cu note cuprinse în intervalul 1 - 5 (unu -cinci), nota 1 (unu), reprezentând nota minimă, iar nota 5 (cinci) reprezentând nota maximă și **vor evalua** cunoștințele, abilitățile și competențele deținute, precum și potențialul candidatului de a se dezvolta, **în cadrul unui interviu de selecție** organizat la sediul A.S.F., situat în Splaiul Independenței nr.15, sector 5, București.
* Punctajul final obținut de către candidat se calculează ca medie aritmetică a notelor acordate de către fiecare membru al Comisiei de selecție.
* Sunt declarați admiși candidații care au obținut un punctaj de minimum 3.5 puncte, în ordinea descrescătoare a punctajelor obținute, în limita locurilor disponibile.

Responsabilitățile generale:

* răspunde de îndeplinirea eficientă, corectă și la timp a atribuțiilor din fișa de internship;
* răspunde de îndeplinirea în termen a sarcinilor și dispozițiilor primite de la îndrumător;
* răspunde pentru prejudiciile aduse instituției prin măsurile adoptate în nume propriu și prin exercitarea dreptului de semnătură, precum și pentru neexercitarea corespunzătoare a atribuțiilor sau pentru utilizarea resurselor instituției în scopuri personale, contrar intereselor acesteia;
* are obligația de a nu folosi sau dezvălui, în timpul activității și nici după încetarea acesteia, fapte sau date care în cazul în care ar deveni publice, ar dăuna prestigiului A.S.F.;
* răspunde de respectarea normelor privind securitatea muncii și P.S.I., a R.I., a R.O.F., a Codului de Etică și Integritate, a reglementărilor interne, a procedurilor de lucru ale A.S.F. și a legislației în vigoare;
* răspunde de utilizarea și menținerea Ia standardele bunei funcționări a aparaturii utilizate în îndeplinirea atribuțiilor;
* răspunde de respectarea dispozițiilor Legii nr. 182/2002 privind protecția informațiilor clasificate, cu modificările și completările ei;
* răspunde de păstrarea în condiții bune a documentelor create sau la care are acces în îndeplinirea atribuțiilor.

**Calendarul de organizare și desfășurare a *Programului de Internship în cadrul A.S.F.:***

|  |  |  |  |  |
| --- | --- | --- | --- | --- |
| **Nr. crt.** | **Acțiune** | **Perioadă de desfășurare** | **Observații** | **Responsabili** |
| 1. | Promovarea programului în cadrul instituțiilor de învățământ | 16.12.2024 – 10.01.2025 |  | A.S.E. BucureștiU.P.B. București |
| 2. | Preselecția candidaților | 13.01.2025 - 17.01.2025 | Sunt eligibili masteranzii care au obținut media de absolvire a examenului de licență și media de promovare a anilor de studiu anteriori, minimum 8.50 (în cazul masteranzilor din anul I se ia în considerare numai media examenului de licență, minimum 8.50) | A.S.E. BucureștiU.P.B. București |
| 3. | Transmiterea listei către A.S.F a candidaților preselectați | 20.01.2025 | Electronic, la adresa internship@asfromania.ro | A.S.E. BucureștiU.P.B. București |
| 4. | Depunerea dosarelor de candidatură | 21.01.2025 -31.01.2025 | Electronic, la adresa internship@asfromania.ro | Candidații preselectați |
| 5. | Verificarea completitudinii dosarelor de candidatură depuse | 03.02.2025 – 14.02.2025 | Se analizează dosare de candidatură; se solicită completarea dosarului, după caz | Resurse umane A.S.F. |
| 6. | Comunicarea rezultatelor ca urmare a analizării dosarelor de candidatură depuse | 17.02.2025 – 19.02..2025 | Se comunică candidaților admiterea/respingerea dosarului de candidatură | Resurse umane A.S.F. |
| 7. | Evaluarea candidaților /Interviul de selecție | 20.02.2025 – 28.02.2025 | Desfășurat la sediul A.S.F. cu o Comisie de Selecție | Comisia de selecție |
| 8. | Comunicarea rezultatelor finale | începând cu data de 03.03.2025 | Se transmit candidaților câștigători; ulterior, până la începerea efectivă a programului, se semnează contractul de internship și fișa de internship | Resurse umane A.S.F. |
| 9. | Începerea efectivă a programului de internship | 15.03.2025 |  | Coordonatorul de program, împreună cu îndrumătorii desemnați |

Având în vedere oportunitățile oferite tinerilor prin intermediul acestui program, vă adresăm rugămintea de a disemina informațiile referitoare la Programul de Internship organizat de A.S.F., în rândul masteranzilor din cadrul instituției de învățământ superior pe care o reprezentați.

**Președinte A.S.F.**

**Alexandru PETRESCU**

1. Numărul de locuri disponibile este alocat tuturor instituțiilor de învățământ participante la program [↑](#footnote-ref-1)